ગુજરાતી સમાચાર: 'થલાઈવી' માટે ખૂબ મહેનત કરી રહી છે કંગના રનૌત, આ તસવીરો જોઈને આશ્ચર્ય થશે | Kangana Ranauts Prosthetic Make Up For Film Thalaivi - Bollywood News | I Am Gujarat
Gujarati News Bollywood 'થલાઈવી' માટે ખૂબ મહેનત કરી રહી છે કંગના રનૌત, આ તસવીરો જોઈને...
Updated: Sep 20, 2019 12:33 pm IST
કંગના રનૌત બોલિવુડની એવી હિરોઈનો પૈકીની એક છે જે પોતાના પાત્રમાં ઓતપ્રોત થઈ જાય છે. પોતાના પાત્રને યાદગાર બનાવવા કંગના જીવ રેડી દે છે. હવે કંગના તમિલનાડુના પૂર્વ મુખ્યમંત્રી જયલલિતાની બાયોપિક 'થલાઈવી'માં જોવા મળશે. આ ફિલ્મમાં કંગનાને લીધી હોવાની જાહેરાત થઈ ત્યારથી જ તેના લૂકને લઈને જોરશોરથી ચર્ચા થઈ રહી છે.
કંગનાએ 'થલાઈવી' માટે તૈયારીઓ શરૂ કરી દીધી છે. ફિલ્મમાં કંગના 4 અલગ-અલગ લૂકમાં જોવા મળશે. જેના માટે કંગના પ્રોસ્થેટિક મેકઅપની મદદ લઈ રહી છે. તેના માટે કંગનાનો લૂક ટેસ્ટ કરવામાં આવ્યો અને તેની તસવીરો સોશિયલ મીડિયા પર વાયરલ થઈ રહી છે.
ફિલ્મના નિર્માતા વિષ્ણુ ઈંદુરીએ અગાઉ ખુલાસો કર્યો હતો કે, ફેમસ હોલિવુડ આર્ટિસ્ટ જેસન કોલિંગ 'થલાઈવી'માં કંગનાના લૂક પર કામ કરશે. લૂક ટેસ્ટ માટે કંગના થોડા સમય પહેલા લોસ એન્જલસ ગઈ હતી. પ્રોસ્થેટિક મેકઅપ માટે માપ આપતી કંગનાની એ વખતની તસવીરો વાયરલ થઈ રહી છે.
કંગનાની બહેન રંગોલી ચંદેલે ટ્વિટ કરીને કંગનાના પ્રોસ્થેટિક મેકઅપની તસવીરો શેર કરી છે. તસવીરોમાં જોઈ શકો છો કે પ્રોસ્થેટિક ગ્લૂમાં કંગના લપેટાયેલી જોવા મળે છે. આ દરમિયાન કંગનાના ચહેરા પર ફિલ્મ માટે ઉત્સાહ સ્પષ્ટ દેખાયો. રંગોલીએ ટ્વિટ કરીને લખ્યું, "પ્રોસ્થેટિક્સ મેકઅપ માટે આ પ્રકારે માપ લેવામાં આવે છે. એક એક્ટર માટે આ સરળ નથી હોતું. ગૂંગળાવી નાખતી આ વસ્તુમાં પણ કંગના શાંતિથી બેઠી છે."
ઉલ્લેખનીય છે કે, 'થલાઈવી' ફિલ્મ તેલુગુ, તમિલ અને હિંદીમાં રિલીઝ થશે. આ ફિલ્મ ઉપરાંત કંગના 'ધાકડ'માં જોવા મળશે. એક ઈન્ટરવ્યૂમાં કંગનાએ કહ્યું તું કે, 'મણિકર્ણિકા એક પીરિયડ ડ્રામા ફિલ્મ હતી. જેના માટે મેં તલવારબાજી શીખી હતી. ધાકડ આધુનિક ફિલ્મ છે.'